Οριστική είναι πλέον η ακύρωση του εμπορικού σήματος Χαλλούμι στο Ηνωμένο Βασίλειο. Μετά την ακύρωση του εμπορικού σήματος το υπουργείο Εμπορίου σε συνεργασία με τους εξουσιοδοτημένους νομικούς συμβούλους έκαναν μία ύστατη προσπάθεια προκειμένου να δοθεί η δυνατότητα στην Κυπριακή Δημοκρατία να δικαστεί η ουσία του αιτήματος ακύρωσης. Ωστόσο, κάτι τέτοιο δεν έγινε αποδεκτό με την απόφαση του Βρετανικού Δικαστηρίου να απορρίψει το δικαίωμα στην Κυπριακή Δημοκρατία να υποβάλει έφεση. Την Παρασκευή ενημερώθηκαν για την απόφαση που εκδόθηκε στις 22 Ιανουαρίου οι διάδικοι, υπουργείο Εμπορίου και η εταιρεία John & Pascalis Ltd.

Ουσιαστικά το αγγλικό δικαστήριο θεωρεί ότι κακώς εγγράφηκε το εμπορικό σήμα στη Βρετανία, και ότι δεν υπήρχαν πιθανότητες επιτυχίας σε περίπτωση που έδινε τη δυνατότητα για έφεση.

ΔΙΑΒΑΣΤΕ ΕΠΙΣΗΣ: Το ιστορικό της γκάφας με το χαλλούμι

Σημειώνεται ότι το υπουργείο Εμπορίου καταχώρησε έφεση στις 19 Δεκεμβρίου 2018 εναντίον της απόφασης του High Court of Justice Business and Property Courts (Chancery Division) του Ηνωμένου Βασιλείου, για απόρριψη της ένστασης που υπέβαλε το υπουργείο Εμπορίου εναντίον της απόφασης του Intellectual Property Office του Ηνωμένου Βασιλείου (UKIPO).

Το εμπορικό σήμα Χαλλούμι ενεγράφη στο Ηνωμένο Βασίλειο το 2002 με δικαιούχο τον γενικό διευθυντή του υπουργείου Εμπορίου.

Στις 28 Νοεμβρίου 2018 εκδόθηκε απόφαση από το High Court of Justice Business and Property Courts του Ηνωμένου Βασιλείου για απόρριψη της ένστασης που υπέβαλε το υπουργείο Εμπορίου εναντίον της απόφασης του UKIPO για ακύρωση της εγγραφής του εμπορικού σήματος Χαλλούμι.

ΔΙΑΒΑΣΤΕ ΕΠΙΣΗΣ: Πειθαρχική για απώλεια εμπορικού σήματος χαλλουμιού

Η απόφαση του UKIPO εκδόθηκε κατόπιν αίτησης της εταιρείας John & Pascalis για ακύρωση του εμπορικού σήματος.

Υπενθυμίζεται ότι μετά την αρνητική αυτή εξέλιξη το υπουργείο Εμπορίου αναμένει από το UKIPO να εξετάσει τη νέα αίτηση που υποβλήθηκε για εγγραφή νέου πιστοποιούντος εμπορικού σήματος Χαλλούμι που καταχωρήθηκε στις 17/5/2018.